IRPC ราคาถูกจัด อัพไซด์เกิน 30%Q2/58 ขึ้นทำ new high รายไตรมาส
IRPC แนวโน้มกำไร 1H58 ดีกว่าคาดมาก ประกอบกับกำไรในงวด 2H58 ยังแข็งแกร่ง นำไปสู่การปรับเพิ่มประมาณการปี 2558 และปรับเพิ่มกำไรในระยะยาวจากการรวมโครงการส่วนขยาย PP ในประมาณการ ส่งผลให้ FV เพิ่มขึ้นเป็น 5.8 บาท/หุ้น
15 ก.ค. 2558

บล.เอเซีย พลัส ระบุในบทวิเคราะห์ (15 ก.ค.) คาดกำไรสุทธิไตรมาส 2/58 ของ IRPC ยังคงปรับตัวเพิ่มขึ้นอีก 5.5% จากไตรมาสก่อน มาอยู่ราว 4.04 พันล้านบาท และหากพิจารณากำไรจากการดำเนินงานปกติ (Norm profit) พบว่าปรับตัวเพิ่มขึ้นถึง 2.6 เท่าตัวจากงวดก่อนหน้า มาที่ 4.1 พันล้านบาท จากการบันทึกกำไรจากสต๊อกน้ำมันราว 4 เหรียญฯต่อบาร์เรล
และคาด Market GIM ในไตรมาส 2/58 จะปรับตัวเพิ่มขึ้น 6.2%qoq มาอยู่ที่ 13.8 เหรียญฯต่อบาร์เรล หนุนด้วย Spread ของผลิตภัณฑ์ปิโตรเคมีที่ปรับตัวเพิ่มขึ้น ทำให้ Accounting GIM ในไตรมาส 2/58 สูงถึง 17.3 เหรียญฯต่อบาร์เรล นอกจากนี้ในไตรมาส 2/58 คาดจะมีการบันทึกเงินชดเชยจากการเคลมประกันกรณีเหตุเพลิงไหม้หน่วย VGOHT จำนวน 400 ล้านบาท แต่จะถูกหักล้างไปด้วยผลขาดทุนจากอัตราแลกเปลี่ยนราว 500 ล้านบาท โดยรวมแล้วคาดกำไรสุทธิงวดครึ่งปีแรกของปี 58 เท่ากับ 7.9 พันล้านบาท เพิ่มขึ้นถึง 15 เท่าตัวจากช่วงเดียวกันของปีก่อน และคิดเป็น 98% ของประมาณการทั้งปี 2558 เดิมที่ฝ่ายวิจัยประเมินไว้
 
ฝ่ายวิจัยได้ปรับเพิ่มประมาณการกำไรสุทธิปี 2558 ขึ้นถึง 20.9% จากเดิม เพื่อสะท้อน 1) ปรับเพิ่มสมมติฐาน GIM ขึ้น 1 เหรียญฯต่อบาร์เรล เป็น 12 เหรียญฯต่อบาร์เรล และ 2) ปรับเพิ่มรายได้พิเศษเงินชดเชยจากการเคลมประกันภัยกรณีเหตุเพลิงไหม้หน่วย VGOHT จำนวน 1.4 พันล้านบาท
นอกจากนี้ในระยะยาวยังรวมโครงการส่วนขยายผลิตภัณฑ์โพลิโพรพิลีน ส่งผลให้ GIM ของ IRPC เพิ่มขึ้นอีกราว 0.7 เหรียญฯต่อบาร์เรล ตั้งแต่ปี 2560 เป็นต้นไป ซึ่งภายใต้ประมาณการใหม่ในปี2558 คาดผลการดำเนินงานปกติจะพลิกกลับเป็นกำไรราว 6.6 พันล้านบาท จากขาดทุนกว่า 7 พันล้านบาท ในปี 2557 และจะเติบโตอีก 35.8% จากปีก่อน ในปี 2559 หนุนโดยโครงการ UHV ที่แล้วเสร็จ
 
แนะนำซื้อ มูลค่าพื้นฐานปี 2558 ภายหลังปรับปรุง เท่ากับ 5.80 บาทต่อหุ้น (เดิม 5.2 บาทต่อหุ้น) ราคาหุ้นปัจจุบันยังถูกมาก คาด ROE แตะ 13% ในรอบ 8 ปี อีกทั้งยังมี PER ปี 58 ที่ต่ำกว่า 10 เท่า และมี Upside 34.3%